text:
Shiga
Myen-KIA gasat poi hta lahkawng maga hkrat sum ai lam nga
- Post 16 August 2012
- Last Updated on 16 August 2012
- By KNG
- Hits: 1138
Jinghpaw mung hte Lahta Sam mung hta KIA hte Myen asuya hpyendap a lapran, majan matut manoi byin nga ai hta, August 15, bat Masum Ya shani hta n law htum shara masum kaw gasat poi ni byin wa sai re.
KIA Dapba 4 ginra Lahta Sam mung Mung Lung ginra na, Na Hka hte Taw Guk lapran Myen asuya hpyendap Hk-L-Y masat 95, Tat-Ma 88 pawng hpawm hpyen n-gun 70 jan hte KIA dapdung 34 ni a lapran gasat hkat wa sai hte, si, hkala hkrum ai ni nga tim, kade re hpe gaw, tup hkrat n chye lu shi ai lam, shawnglam shiga kawn chye lu ai.
Dai shani hta sha, KIA Dapba 5 ginra Dumbang Bum kawn Namsan Yang Ts-Y-Hp rung maga gale du wa ai, Myen hpyendap Hk-M-Y 390 na hpyen n-gun 100 jan hte Pau Se makau kaw KIA hpyen hpung ni a lapran majan byin wa sai hte, lahkawng maga na hkrat sum ai lam hpe gaw, n chye shi ai nga, Laiza daju KIA hpyendu langai KNG Jinghpaw Shiga Dap de tsun ai.
Majan byin ai ten, Dumbang Bum hte Lailum Awng Ja maga na asuya hpyedap ni kawn 81 mm laknak kaba hte Namsam Yang maga gap bun ai hte, Gangdau Yang daju asuya hpyendap kawn mung, 105 mm amyawk hte 17 lang gap wa sai re lam KIA shawnglam shiga tsun ai.
Lai wa sai August shata 13 ya shani KIA Dapba 4 npu Dapdung 8 hte Myen asuya pawng hpawm hpyen hpung ni kawn Magwibaw Bum kaw gasat hkat wa sai hte, KIA gyi jum langai hkrat sum nna, hpyenla langai hkala hkrum wa sai lam, Dapba 4 salang langai tsun ai.
August shata praw 8 ya jahpawt hta KIA Dapdung 8 ginra Mungmaw Pa, Manghai gat kaw myen asuya hpyendap Hk-M-Y 324 dap kaw na hpyenla 7 gat mari taw ai kaw, KIA hpyenla 6 kawn, shawa masha zawn bu hpung nna, shang gap ai kaw, KIA hpyenla langai hkrat sum na asuya hpyenla 4 si, langai hkala ai lam KIA hpyendu langai tsun ai.
Dai zawn byin wa ai hpang, KIA Dapdung 8 ginra hta Myen asuya hpyendap kawn, hpyen n-gun 300 jan bai jahkrat jat wa sai lam chye lu ai.
Myen asuya hpyendap gaw, KIA Dapba 4 npu, dapdung 34 Mungmi ginra hta dapdung 10 hte laknak kaba ni sa tawn sai rai nna, Man Dung ginra hta mung, Hk-L-Y 95, 116, 130, 114, Hk-M-Y 501, 502, 503 hte Dapnu (Tat Ma) 44, 88 dap ni hpe jahkrat da ai lam chye lu ai.
KIA dap ba 4 npu Dapdung 2 ginra Ying Maw, Ba Hpang, Loi Tawng, Loi Wawng, Shing Bwi hte Man Gang shara ni hta mung, Myen asuya kawn Hk-L-Y 241, 242, 290, 128, 129 kaw na hpyen n-gun 300 jan jahkrat da sai lam, Dapba 4 na KIA hpyendu langai tsun ai.
Ya ten hta, Myen asuya hpyendap gaw KIA hpyendap nga ai Jinghpaw mung hte Lahta Sam mung kaw na shara mali hpe madung hpyen n-gun jat bang nna htim gasat nga ai re hte, dai shara ni gaw, Dapba 4, KIO ginjaw Laiza, Sadung hte Pangwa ginra ni re.


c: text/html

text:
Miwa ga jarit hpyen yen jawng ma ni, jawng lung na yak
- In Refugee
- Last Updated on 19 July 2012
- By KNG
- Hits: 557
Miwa mung jarit tara n shang Nawng Tau (snr Nongdao) hpyen yen dabang na jawng ma ni gaw jawng lung lu na yak hkak hkrum nga ai lam, dabang garum ntum ai ni tsun ai.
Du wa sana June shata kaw na Myen asuya jawng ni hpaw hpang na re hta tsinyam jawng ma ni a matu jawng lung lu na n lung lu na, kanu kawa ni hte dabang yu reng ai ni myit tsang nga re lam, ap nawng hpung sara num langai tsun ai.
Lawu tsang jawng hpe dabang kaw manu jahpu n la ai sha hpaw ya na raitim, lapran tsang hte lahta tsang jawng ma ni gaw tsinyam dabang hte ni ai, Myen mung hkran Nam Hkam hte Man Win asuya jawng ni hta lung ra na re lam chye lu ai.
Ndai Myen jawng de jawng lung ai rai yang, jawng shabrai, jawng htawt lekmat hte jawng ma ni jawng lung let sa nga sa sha na jarik n lu madi shadaw ya na re majaw, jawng ma kanu kawa ni myit ru myit yak hkrum nga ai lam dabang nga masha ni tsun wa ai.
Nawng Tau kaw tsinyam dabang (7) hpaw da ai hta, du nga ai hpyen yen masha ni gaw Kai Htik hte Nam Hkam lapran kahtawng kaji kaba (164) na htinggaw (1,311) rai nna, dai kaw num la yawng (5,055) kaw jawng ma gaw yawng (2,153) tup re lam, hpang jahtum hta tawn ai jahpan hte maren chye lu ai.
Ndai dabang gaw, Miwa asuya a tara shang ahkang hte hpaw da ai dabang n re majaw lai wa sai ten hta pat hkum lam ni law law nga lai wa sai raitim, ya gaw tsirung hkan manu jahpu n la ai sha tsi tsi ya ai lam ni mung nga wa sai hpe hpyen yen zinlum dap na sara num langai KNG Jinghpaw Shiga Dap de tsun wa ai.
Raitim, ya ten du hkra, dabang kata masha majaw nna hkawm sa hkawm wa galaw ai lam, nsen ja let garu gachyi galaw ai lam, kani nanghpam dut lu dut sha ai lam, hte masha dut sha ai lam (trafficking) ni hpe pat hkum ai sha n ga, tingkyeng galaw sha ai garum n’tum hpung ni hte Miwa asuya a polisi hte n htan shai ai garum n’tum hpung ni hpe pat hkum ai lam, sagawn chye lu ai.

robotstxt: allowed

filter: keep


text:
Myen a Amyu Shamyit Democracy: Anhte gaw Asak Jahkrung Ai Democracy De
- In Ningmu
- Last Updated on 24 September 2010
- By Maling Hkataw
- Hits: 2847
Ting Tsing (Thein Sein) tsun ai gaw dai NDA-K hte Dukaba Lasang Awng Wa ni a hpung hpe sha tsun ai n re. J.W. ni yawng hpe hkyen da ai, gran da sai masing hte maren shamyit kau na matu tsun ai rai nga ai. KIO a statement hpe saw lasawn di kau ai hta n ga, dai ndau laika na Federal Union masa hpe mung hpa zawn n nawn ai sha, Myen mung e “Amyu Shamyit Masing” galaw nga ai lam hpe shawa man shabrawng dat ai lam re.
KIO/A laknak n jahkrat ai hku sha mu nga ai gaw hpyen asuya a shut kaba nan re. Byin ra ai gaw hparai KIO/A ni laknak n jahkrat ai sha shakut shaja nga ai lam hpe myit yu ra ai re. KIO a August 30 ndau laika gaw KIO a matu sha kun? Jinghpaw a matu sha kun? snr Myen mung a matu kun? Snr jet ai Munghpawm Myen mungdan a matu kun? ngu ai hpe madaw hpa-awn daw rai nga sai hte maren, myit shachyaw, htai la ra ai re.
Jinghpaw Ni Myen Ni A Hpyen N Re
J.W. sha ni moi kaw nna dai ni du hkra kade a hpyen mung n rai ga ai. Shanglawt n lu shi ai aten hta Alliance maga (101 Lewis hte American Rangers Hpyenla tai let) mungkan a hpyen hpe gasat let nambat 1 hte 2 mungkan majan ni hta padang woi la wa sai. Myen mung shalawt lu na matu mung Fascist Japan hpe gasat padang dip la wa sai. Myen mung shanglawt la ai aten mung Munghpawm Myen Mungdan byin na Shawng myit hkrum ai lam hpe Awng San wa hte galaw wa sai.
Munghpawm Myen Mungdan aten e mung dai hpe ninghkap ai Karen rawt malan ni hpe mung gasat nna Myen mung hpe hkye la wa sai. Dai hpang mung Myen hpyen dap e mung grai kang ka ai hte mungdan a magam hta J.W. hpyen la ni gun lai wa sai (Dukaba Col. Hkun Nawng, Dukaba Labang La, Dukaba Kam Hpang hte kaga ni). Raitim, Myen Hpyen Gumshem ni gaw anhte a hpyen majing rai nga ai lam hpe shawa ndau ai lam mung rai nga ai.
Jet ai Munghpawm Mungdan Woi De Na Malai, Amyu Kaji Ni Hpe Madaw Shamyit
Myen hpyen asuya ningbaw shagu gaw ana lu ai hte Jinghpaw Shamyit masing, Hkristan shamyit masing, KIO shamyit masing hkrai rai nga ai. Dai gaw “Tahkin wuhpawng” ni kaw nna Ne Win, Khin Nyut, Than Shwe, Ting Tsing hte shanhte a luksuk ni yawng maren sha re.
KIO hpe shamyit kau na ngu ai lachyum gaw hparai ta?
1. Democracy hpe ninghkap ai.
2. Jet ai Munghpawm Myen mungdan byin na hpe n ra ai.
3. Panglung ga sadi hpe jahten kau ai.
4. Federal Democracy shakut nga ai Laknak lang ma hkra hpe ninghkap ai lam.
5. Democracy wuhpawng kata shinggan ni yawng hpe ninghkap ai.
6. Jinghpawng shawa gaw Panglung Ga Sadi hte maren Federal Democratic Union rai hpe madi shadaw
shakut nga ai re.
7. Myen ana-shin-democracy hpe gaw gap ai lam re.
8. KIO/KIA gaw mungshawa ni yawng a Democracy byin na makawp maga shakut nga ai re, majaw
9. KIO hpe shamyit na ngu ai Htei Sein a ga gaw “J.W. sha yawng hpe shamyit kau na” ngu ai lachyum re.
10. Dai gaw tara shang Myen ana-shin ni a “Amyu Shamyit Lam--- Genocide” masing nan re.
Hparai nga yang, KIO/KIA gaw lai wa sai shanhte a ndau shabra laika hte lakap nna shanhte gaw Myen mung “Federal Democracy” rai na hpe shakut nga ai ni she rai nga sai. Dai hte maren dai ni gaw KIO mi n nga, Jinghpaw mungshawa, Myen mungshawa a myit mada yaw shada ai pandung hte de a lai masa gaw langai sha rai nga ai. Kadai mung amyu, nawku htung, matsan lu su, madang gin hka ai lam n nga ai, yawng gaw Myen mung hta Jet ai Munghpawm Mungdan byin na shakut nga ai hkrai rai nga ai.
Dai hte maren kata na laknak lang ai wuhpung snr laknak n lang ai wuhpawng yawng a “yaw shada lam” hte “pandung” langai sha rai nga ai. Dai gaw jet ai Democracy masa rai nga ai. Dai re majaw KIO gaw shi a ndau shabra ai laika hte maren Jet ai Democracy a matu shakut nga ai ni yawng a Alliance rai nga ai, dai ni a hpyen n re. Shaloi, dai Myen Hpyen asuya a masing KIO hpe shamyit kau na ngu ai lam gaw, Federal Union of Burma byin na matu shakut nga ai kata, shinggan, laknak lang hte n lang wuhpung yawng hpe majan ndau ai lam rai nga ai.
Myen Hpyen Asuya gaw kaga amyu ni yawng hpe masha hku n mu
Myen hpyen Asuya gaw, dai ni du hkra kaga amyu ni hpe masha madang hta n tawn nga ai. Shanhte a masing gaw amyu kaji ni mahkra hpe shamyit kau na masing re hpe asan sha Ting Tsing a ga gaw madun dan nga ai. Kaga amyu ni hpe gaw mayam bai shayam na, shanhte gaw hkawhkam amyu, dai rai hkawhkam hkaw gap na hkan se (kang) hta sha na, kaga ni gaw hkawhkam wa tsun shagu madat na, hkam la na, naw na dusat madang kaw sha mu nga ai re.
Shanhte Myen hta lai nna gaw kaga amyu ni yawng gaw masha zazai, dusat, hpa n chye ai, manya ai, na bai ni, duk shamak ni, masha shingnawm ni hku sha dai ni du hkra yu nga ai masa re. Dai hte maren sha re KIO/A hpe mung Jinghpaw ni hpe mung hpa n chye ai ni, du ladi, manya ni, bawnu n gring ai ni, masha zazai ni hku sha yu nga ai masa re. Dai hte maren KIO/A ni hpa baw Federal Union mi tsun tsun, shanhte na hta gaw “masha shingnawm wa a madang n nga masa” hku sha mu nga ai masa re.
Hpungdim
Dai re majaw, Myen a Democracy ngu ai gaw kaga ni hpe shamyit ai (Heterogeneous Genocide) lai sha arai nga ai. Dai lai hte maren, Hpyen ana-shin ni asuya tai nna kaga amyu ni hpe shanhte ra ai hku up sha na, katsi majan hte shamyit na, kayau kau na, ningbaw ningla daw hte ramma ni hpe sat shamyit kau nan rai nga ai. Dai ni gaw Myen hpyen gumshem magam ni a masing-democracy hte hkawm na na kun? KIO gaw jet ai Federal Union of Myanmar a matu shakut nga sai. Anhte mungshawa ni dawdan let hkawm sa ai lam hte jahkrit shama, sat nat, shapyaw, maidang masawp, shamyawk n lu yang amyu shamyit re ai majan kata e asak hkrung nga sai.
Tengman ai lam hku nna n hkrung ai ni a matu gaw ndai daw prat htum mat sana re. Dai ni KIO/A hte J.W. sha ni gaw ndai prat a koi yen n mai ai labau e tinang gaw masha zazai kun? manya rai nga ai kun? N rai nga ai kun? Hpaji rawng ai kun? Snr n rawng ai kun? Ngu ai lam hpe tatut asak hkrung shapraw dan na aprat rai nga ai. Manang ni manya shachyoi ai kaw asak hkrung ai mung grai na sai, hpa baw galai shai wa sai kun?
KIO/A gaw kadai rai nga sai hpe gaw ndau laika hte gaw shadan dan sai. Ting Tsing tsun ai hte maren Myen Hpyen asuya a KIO/J.W sha ni hpe shamyit ai masing gaw “masha yawng asak hkrung na ahkaw ahkang nga ai Democracy masa” hpe ninghtang chyaw di kau nga ai. Raitim, KIO gaw kadai rai nga ai lam, bai J.W. ni gaw kadai rai nga ai lam hpe gaw asak hkrung lam hta tatut shadan dan na aten rai sai.


text:
Malai KIO/KIA Pati Congress a N-sen
- In Ningmu
- Last Updated on 25 August 2010
- By Malihkrang
- Hits: 2601
1). 2010 Election hta KIO/KIA uphkang ginra ni hta ralata poi me-pung (voting stations) galaw ging ai kun?
2). Jinghpaw Mungdaw mungchying mung shawa a lu ging ai ahkaw ahkang hpe mahkawp maga ya lu ai tara hte tinang madu uphkang mungdaw atsang n lu shi ai aten KIA gaw BGF gale ging sai kun?
3). 2010 ralata poi ngut ai hpang KIA gaw Tatmadaw a uphkang ai npu hta (2008 gaw da ai tara upadi hte maren) hkap la ging ai kun?
4). KSPP ni gaw shanhte Party a registration lu na matu KIA hpe BFG gale na matu matut shadut nga ai gaw hkap la ging ai kun?
5). Marai 7 e n mana ai wa hpe mana ai ngu yang, dai n mana ai wa mana wa chye ai, nga ai zawn, Myen amyu ni woi nga ai hku gara hku mi raitim jawm nga sa wa ga ngu ai law wa yang, ya yang na Jinghpaw Wunpawng amyusha ni a rawtmalan hkrunlam ni yawng hpe rap di da ging sai kun?
6). Shing n rai, amyusha mungmasa lam gaw mi di chyip matut galaw ra ai nga yang, gara masa lam hte matu galaw ra na kun? Nang langai hpa lam hta ap awng sa wa na kun? Yawng a LIT ngu ai hku hkap la wa masai kun? Galaw nga ai ningbaw/hpung shang masha ni hpe sha naw LIT jaw nna n shanglawm nga n’htawm, yu nga ging ai kun? Dai hku rai yang rawtmalan lam lawan ai hku lu mai ai kun?
7). Anhte amyusha ni BGF mung n hkap la, 2010 ning ralata poi mung anhte amyu ni a matu mungmasa mahtai n rai yang hpa matut galaw na?
8). Miwa/USA/UK asuya hte UN kaw nna nbungli, laknak kaja hte shang htim gasat nna garum na n byin mai ai prat hta anhte mungshawa yawng hpa galaw ging ai?
Tinang a ningmu ni hpe mying madung (mying makoi n re sha) hte wanglu wanglang shaleng sa wa ga ngu saw shaga dat ga ai.
Shana ai,
KIO/KIA Pati Congress a Malai
(Alternative Voice of KIO/KIA Party Congress)
Malihkrang
Lawu na lam ni hte seng ai na ningmu ni hpe http://www.ipetitions.com/petition/kachincongress/ website hta tang shawn sa wa ga.


text:
Sadi n dung ai kadai?
- In Sawk Madun Laika
- Last Updated on 27 July 2011
- By Pyilan
- Hits: 2913
KIO gaw Myen hpyen asuya hte 1963 ning hta kalang, 1972 ning hta kalang simsa lam hkrum bawng wa sai raitim, KIO lu ging ai ahkaw ahkang n jaw, laknak jahkrat na matu sha tsun ai majaw awngdang ai lam n lu wa ma ai. Read More
KIO gaw shagrit shanem ai shawang myit hte 1980 ning kaw simsa lam bai galaw ai shaloi myit hkrum lu na masa pru wa ai majaw gap hkat jahkring tawn nna hkut hkut nai nai matut bawng sa wa masai. Shata 10 na ai shaloi KIO hpyen hpung kaba langai Thai na Ginjaw de lung wa ai lam kaw gan hkring sa la nga ma yang, Myen nbung li 4 hte jawm gasat hkrum ma nna KIO hpyen num hpyen la nkau a asak hkrat sum wa sai. Shing rai tai hpyen maga de sadi n dung ai majaw gap hkat jahkring tawn ai mung dai shani jang hten run mat sai.
Masa amyu myu hta hkan nna KIO hte Myen hpyen asuya gaw 1994 February 24 ya shani lahkawng maga na myit hkrum lam sadi tawn hkat nhtawm gap hkat lam jahkring tawn sai. Sadi tawn ai hta Myen dap ginra, KIO dap ginra hpe hkrak masat tawn nna, hpung langai gaw kaga hpung langai a ginra kaw lai di na rai yang tau shana hkat nna lai di na. Hpyen dap hpe jat ai lam n-galaw na. Mung masa hte seng nna hpang e lung wa ai asuya hte shaga hkat na, ngu ai zawn re ai ni lawm ai. Dai hpang kade nna ai laman tai hpyen wa gaw lahkawng maga ta mahkret tawn ai myit hkrum lam hpe langai n ngam ding yang jahten kau wa masai. Ga shadawn:- Dap Ba (4) ginra hta byin wa ai kaw na nkau hpe lawu na hte maren jawm na wa yu sai.
1.2001 March 22 shani Kutkai mare kaw jung tawn ai Hk.L.Y. (242) na dap up Lt. Col. Nyo Win woi awn ai hpyen hpung 70 daram gaw, KIA Dap Ba (4) a hkai sun galaw tawn ai makau na shalawng kaw wa du nga nna hkai sun na masha ni hpe shaga dat ai. Du Tau Lamai Gam Seng sa hkrum yang hkap gyit zing ri nna Myen hpyen hpung ni yawng hkai sun de shang wa ma ai. Kalang ta Lat Du Hpauwung Naw Seng hte shi a hpyen ma ni yawng hpe gyit tawn nna shani shana tup zing ri nna hkrap marawn nsen ni hpe mare masha ni na chying myit machyi ai hte na lu ma ai. Shing rai hkai sun na hpyen du hpyen la ni yawng hpe zing ri sat kau nna sun makau na hka nawng kaw kabye lup tawn ai hpe hpang shani sa mu la ma ai. Moi mang ni a ntsa jep mu mada ai ni gaw:- La hkrang hkan wan nat galip ai. Hkum ting chyam hkra gadoi galun ai. Hkum ting na nra ni daw agrawp mat ma ai.
2.Dai shani (2001 March 22) jang nan Hk.L.Y. (242) na tau dap up Maj. Khin Maung Hla woi awn ai hpyen hpung 100 grup yin gaw KIA Dap Dung (9) a npu na Dap Kung (3) a ginra hku masat tawn ai Mungji Ginwang, Kawng Lung bum ninghtawn na Lau Jai ngu ai Miwa kahtawng kaw Gyi Zetau Dau Hawng woi awn ai hpyen hpung marai 4 hpe wa hkrum shaga ma ai. Dai KIA hpyen la ni hpe Shau Haw sa ai lam madun na matu woi mat wa nna mare shing nawm du ai shaloi yawng hpe gyit dun tawn nna zingri sat kau ma ai. Shanhte a moi mang ni hpe nhkun langai kaw sha dusat dumyeng ni hpe zawn garawt bang nna nat kau ma ai.
3.2006 January 2 ya shana 4:45 pm grup yin kaw Muse Ninghtawn kaw jung tawn ai KIO Uphkang rung kata de Hk.L.Y. (68) na Maj. Hla Moe woi awn ai hpyen hpung ni hta na nkau gaw shinggan kaw shim lam la nga nna nkau gaw rung kata de shang wa ma ai. KIO magam gun ni shana shat sha nga ai ten re majaw shang bang wa ai manam ni hpe mung hku hku hkau hkau rai nna shat hkap woi sha ma ai. Myen ni tsun wa ai ga malai gaw:- “Taluk tsa bu, tu chyezu” she nga ma ai. Raitim dai Myen hpyen la ni gaw KIO a shat hpe sha hkru la ai hte, Salang Kaba Labang Gam Hpang woi awn ai KIO magam gun Salang Kaba marai 6 hpe shat sha saboi kaw chyahkyawn lai hte gap sat kau ma ai. Dai shani kaw nna dai shara kaw Myen hpyen dap ni sin kau masai.
Lahta de na mabyin masa gaw gap hkat jahkring tawn ai hpang na lam hpe sakse sakgan hku nna loi li shadan shadawng dat ai lam rai li ai. Tai hpyen ni a matse labye jasat hpe tsun ga nga yang na kam na zawn pyi n nga ai mabyin masa ni grai law htam nga ai. Lai wa sai prat ni hta zai dik htum ai masha chyazai ni rai n-galaw yu ai ladat ni hpe shalat la nna mara n rawng ai myusha ni hpe zing ri sat wa masai.
NDAI TEN NA MABYIN MASA
Ya hte 2011 June 9 ya shani byin ai KIO hte Myen dap lapran na majan a ntsa maram yu ga. Tai wa gaw Bum Sen post hpe zing la mayu ai majaw je hpre tam ai hpe asan sha mu chye lu ai. June 8 ya shani Kh.M.Y. (438) na Myen Gyi Jum langai hte hpyen la langai gaw KIA Dap Ba (3), Dap Dung (15) a gin ra de laknak hpai nna shang wa ai hpe KIA hpyen la ni Gyi Jum hpe hkap rim lu ai shaloi hpyen la gaw hprawng lawt mat ai. Shana daw 2:30 pm ten hta Kh.M.Y. (437) na Capt. Myat Ko Ko hte Lt. Ko Ko Win gaw laknak hte KIA gin ra de shang bang wa ai majaw bai hkap rim tawn masai. Dai rim tawn ai hpyen du yan hte Gyi Jum ni hpe shalawt dat na matu KIO hpe Northern Commander kaw na matsun du ai.
2011 June 9 ya manap 3:00 am ten hta Kh.M.Y. (437) hte 348 dap na hpyen hpung ni Sang Gang mare na KIA post hpe wang shinggrup wa nna 5:00 am ten hta KIO kyit hkai rung na Lat Gyi Chang Ying hpe rim la masai. Dai post na tinang a hpyen la ni tai hpe n hkap gap ai sha, Bum Sen post kaw na hpyen hpung ni hte wa kahkyin shangun dat sai. 7:00 am ten hta Myen dap dung 2 pawng nna KIA dap dung (15) a Bum Sen post hpe gasat bang wa ai hpe KIA hpyen hpung ni gaw tinang a hkum hpe makawp maga ai hku nna hkap gasat masai. 8:00 am ten hta shawng shani rim tawn ai Myen hpyen bawng ni hpe shalawt ya na matu hpyi shawn wa ai majaw shanhte rim tawn ai Lat Gyi Chang Ying, kaga KIO magam gun ni hte galai hkat na matu myit hkrum hkat la lu masai.
Chang Ying gaw gasat hkat ai kaw pala hkra nna si mat ai majaw lup kau sai lam htang shana wa ma ai. Kaja sha nga yang shi hpe rim la ai ten kaw majan rai n-gasat ai. KIO gaw Myen hpyen bawng marai (3) hte shanhte hpai sa ai sinat yawng hpe dai shana 6:34 pm ten hta htang ap ya sai. Raitimung Myen ni rim tawn ai KIO magam gun ni hpe dai ni du hkra rai n shalawt dat ai. Lat Gyi Chang Ying a moi mang hpe law law lang hpyi ai hpang June 10 ya shana 2:55 pm ten hta htang ya ma ai. Chang Ying a hkum ting kaw a dup ai, nhtu hte kadoi ai, sinat nhkyi (brenet) hte galun ai, sinat hte 3 lang gap hkang ni shi a sumla hpe yu ai ni yawng asan sha mu chye lu ai.
Northern command na Tactical Commander Col Aung Toe hte shi a hpyen hpung 30 daram hpe Taping Electrical Power Plant kaw sin ai hpyen hpung hte sa galai nna hpang jahpawt bai woi pru wa na lam lajin ai hpe KIO kaw na myit hkrum ya let shalai dat sai. Raitimung, hpang jahpawt du ai shaloi bai n htang wa ai lam n galaw ai hta n-ga, KIA dap dung (15) hpe sa gasat na matu Myen dap dung Kh.M.Y. 320, 321, 348 hte Kh.L.Y. 21, 37, 74, 105, 141, 236, 237 dap dung 10 tup na hpyen n-gun gaw hpyen man hku kaput bang wa masai. Dai majaw KIO gaw KIA hpyen hpung hpe Bum Sen post kaw nna June 11 ya shani chying tung ten kaw dawm la sai.
Myen maga de June 9-11 masum ya laman aten kadun hta kade lang masu nna, kade lang ga sadi run ai hpe asan sha jawm mu wa saga ai. Gap hkat jahkring ai shani kaw nna dai ni du hkra 17 ning laman kade tsa lang masu nna ga sadi ndung ai lam ni gaw tsun ndang rai nga ai. Gap hkat jahkring ai ten hta Wunpawng Mungdaw kaw tawn da ai Myen hpyen dap 10 sha re. Gap hkat jahkring ai hpang Myen dap ni jat chyu jat wa ai rai yang dai ni na ten hta Myen dap Kh.M.Y, Kh.L.Y, Myawk dap, Tank dap hte Air force dap dung yawng 60 tup shang rawng nga sai.
Shing rai KIA dap shara hku masat tawn ai shara ni hpe gashun la, manu tsaw ai lung seng hte n hprang rai ni rawng ai shara ni kashun la, shara shagu hkan na yi sun hkau na hte lamu ga ni eka sen kaba hku hkan zing la nna Wunpawng Mungdaw hpe Myen ni a ginra hku masat la lu na matu lawu ga na Myen ni hpe shara jahkrat ya ai ladat hte Myen nli gat hkai bang wa masai. Lamu ga madu rai nga ai Wunpawng Myusha ni gaw tinang a yi sun hkau na ni hpe kaning ndi masin nsi hprawng yen kau da nna bumlang hkaraw maigan mungdan hkan e du mat wa masai. Maga mi hku myit sumru yu ga nga yang, Yehowa jaw da ya ai anhte a mungdan hpe uphkang makawp maga chye na matu hte sut masa lam hpaji hte amyu htunghking lam ni zin lum ai hta kung kyang wa lu na matu mungkan grup yin na hpaji hpe sharin achyin la lu mu ga, lajang ya ai rai na sai, ngu hkam la let Wunpawng Myusha hkum dek shagu gaw, tinang a n-gun atsam nyan hpaji hpe tsa htam hpring jai lang na aten du sai.
KAHKYIN GUMDIN WA AI TEN
Myen hpyen asuya gaw kaga rawt malan hpung ni hpe shalau kau lu ai zawn, hpu nau Kayin rawt malan hpung (KNU) hpe mung dumbru dumbra byin hkra galaw dat lu masai. Shing rai Sam hpu nau rawt malan hpung (SSA) ni hpe mung galaw dat lu ai shaloi hpung shagu gaw tinggyeng myit myit nhtawm shada ninghkap hkat wa ma ai majaw yawng gaw tai wa a shingna tai mat manu ai. Raitimung, dai ni na ten hta dai u hpung ni gaw grup yin a masa hta hkan nna tai wa a gunglau hkrum nga ai hpe mu chye wa let amyu myit myit wa ma ai majaw Kayin hpung ni gaw u hpung a mying shingteng ni n bung timung, bung pre ai bandung hta hkan nna myit hkrum mang rum rai tai wa hpe jawm gasat nga masai. Dai hte maren hpu nau Sam hpung lahkawng gaw n bung ai shanhte a u hpung mying SSA-N hte SSA-S lahkawng yan SSA ngu ai mying langai sha jawm lang nhtawm tai hpyen hpe gasat sa wa nga masai.
Anhte Wunpawng Myusha ni hta mung tai wa e shalau dat ai hta hkan nna KIO, NDA-K, KDA, Du Kaba Lasang Awng Wa, Salang Tanggu Dang (Ah Dang) hpung ni nga nna shamying la let tinggyeng myit gun nhtawm shada ninghkap hkat wa ma ai majaw yawng gaw dingtawk hku, snr gawai ai hku nna tai wa a lagaw lata byin tai wa masai. Raitimung dai ni na grup yin a masa hta hkan nna amyu myit myit ra ai prat de galai shai wa sai hpe jawm dum chyalu rai wa sai. Shing re ai masa hta hkan nna tai wa gaw Wunpawng Myusha shada sat hkat nat hkat na matu ladat shaw ya nga ninglen shi uphkang nga ai hpung ni hte ganawn mazum ai hta shada kamhpa hkat ai madang yawm mat wa sai hpe jawm mu lu nga ga ai. Byin mat wa sai lam yawng gaw Yehowa lajang ya ai hkrai rai sai majaw anhte hpu nau shada a ntsa e chye na hkat let kahkyin gumdin ai n-gun hpe manu shadan na ten kaw du nga saga ai.
Ngai gaw tai wa a matse ai jasat a ntsa e aja awa mara shagun wa yu sai. Atsawm sha bai myit sumru yu ai shaloi, Satan wa a lit gaw anhte hpe jahten sharun na matu re. Shi gaw shi kaw lit nga ai hte maren shadik shatup sa wa nga ai majaw shi hpe mara tsun na lam n nga ai. Ngai mahtang shi shaw ya ai ladat kaw hkan manawt ya nga ai kaw na lawt wa lu nna shi hpe dang kau lu ai mahkrun tam la na lit nga ai, ngu nna myit dum dat yang, yup nga ai kaw na dum hprang wa ai zawn nga ai.
Lani mi American jinghku langai hte hkrum ai shaloi, Myen mung na Japan Majan kaw anhte Kachin gaw American ni a asak hpe grai hkye wa saga ai. Dai ni na ten hta anhte gaw grai yak nga ga ai majaw naw garum la marit, ngu tsun nngai. Dai jinghku wa htang tsun ai gaw:- “Kadai raitimung, shi garum dat ai majaw awngdang wa ai hpe mu mayu ma ai. Raitimung, u hpung langai hta kahkyin gumdin ai lam n nga yang gaw kaning re ai bungli hta raitim awngdang ai lam n mai lu na re majaw garum ai lam jaw na n re. Kanu Kawa gaw tinang a kasha gumhpraw wa hpyi ai hpe gumhpraw jaw dat yang kani sa mari lu kau na ra ai, nga nna mu ai rai yang, tinang a kasha majing raitimung shi hpyi ai gumhpraw jaw na n re” nga ai.
KANI-YA
Wunpawng Myusha ni a rawt malan hpang ai aten kadun laman n-gun kaba wa ai hpe tai hpyen gaw laknak kaji kaba hte gasat magang grau kaba wa magang byin wa ai majaw myit hte atsam hpe shagrawp kau lu na matu kani hpe laknak shatai wa masai. Shinggan e mari wa ai hpe 50% shayawm nna Hpakan gat lawk kaw dut bang dat ai rai yang kade nna ai laman kani ya law htam wa sai. Kani a manu hpe angwi ngwi shatsaw dat ai hte shawng de asum hkam tawn ai arang hkin wa ai hta n-ga, amyat kaba lu wa sai. Grau ahkyak ai gaw, tai wa a yaw shada tawn ai hte maren Wunpawng ramma ni law malawng a myit n-gun, hkum n-gun hkamja lam hpe jahten kau ya lu sai majaw KIA hpyen la law malawng mung kani ya byin ma nna sinat hte gasat pyi nra, shingna hte hkan adup sat kau nna awng padang dip la lu na sai nga nna adan aleng tsun wa ai hpe jawm na wa saga ai.
YEHOWA JAW AI TSI
Bum Sen majan gasat nga ai ten hta kan kade kawsi timung shat shadu sha na aten mung nlu ai majaw kala shapre maya sha la nna tai ni hpe shingte nga ai ten kaw Agyi wa marawn dat ai gaw:- “La waw ra ni, ngai hta yin kut ai nau sawng mat nna kan hkyeng de she gale mat sai. Tsi chyang kadai gun myit ni? Ngai hpe loi mi naw mahti jaw marit. Shing nrai, ngai gaw si mat na rai re sai” nga nna gari ai n sen hte marawn dat ai. Tsi chyang gun ai kadai mung n lawm e!!! Dai Agyi wa gaw, tai hpyen a pala hpe atsawm yen lu ai atsam rawng timung,YIN KUT ai hpe gaw koi yen lu na masa n nga sai. “Ngai hpe naw hkye la marit law” nga nna marawn dat ai Agyi wa a nsen hpe na dat ai hpyen la langai bai nhtang marawn dat ai gaw, “Gyi wa e, Yehowa jaw ai tsi lu dat u le, kalang ta mai mat na ra ai” nga ai.
“Ndai kaw tsi seng mung n nga ai. La ma nga timung, sumbu ahpu yu yang Miwa gumhpraw Yuan 3 sha rawng ai”. Hpyen la wa bai marawn dat ai gaw, “Gyi wa e, Yehowa jaw ai tsi gaw n mari ra ai. Na a jit hpe ngu ai she re. Gawm kaw na a jit ji bang nna ma hkra lu dat u. Kan hkyeng kalang ta mahti kau ai zawn mai mat na ra ai” nga ai. Agyi wa mung kaga mi n myit chyai ai sha di dat nu ai. Kade nna ai laman mai mat sai da e!!! Yehowa jaw ai tsi hpe matut lu ai nga yang, dai Gyi wa gaw tsi chyang mung n lu ra mat nna jawm mau manu ai. Dai hpyen la gaw Yehowa jaw ai tsi hte seng nna shi hkaja wa ai lam galu galang myi man she pa rai hkaw tsun nu ai.
ATEN DU SAI
Myu tsaw hpu nau wa e…mungkan ntsa e, aten dep htap htuk ai daw dan lam a atsam gaw masha prat hta na chying manu tsaw ai awngdang lam hpe woi awn lu ai lam re hpe jawm chye nga chyalu re. Ndai ten hta prat a matu daw dan na lam numbraw kaba kaw du nga saga ai. Gara lam kaw hkan na, ngu ai hpe kaga mi jahkrup n ra na re. Anhte yawng a ra sharawng ai yaw shada pandung gaw langai sha re. Dai hkrun lam hta myit hkrum mang rum rai sa wa ai kaw yawng shang lawm na aten du sai. Tinggyeng a masa amyu myu hta hkan nna hkum hkrang nan n lu hkan nang timung myit masin hte lata ladawn let hkan shamu ai lam rai nga ai.
Asak aprat hte lu lawm lam hta hkan nna myusha lam yan hta hkum hkrang a n-gun atsam hte shang lawm na kun! Hpaji ninghkring hku shing nrai ja gumhpraw hku shang lawm na kun! Tawk hprut daw dan nhtawm hkum dek shagu lam langai ngai hku nna shanglawm na ma ai ngu kam dat ai. Myusha lam yan hta awngdang wa ai mahkrun langai ngai hku shang lawm lu ai majaw myit dik ai lam lu wa ai hta n-ga, shu mashi shu masha ni a matu kasi madun da ai rai nna, Wunpawng Myusha ni gaw prat chyanat tut nawng e agrin nga let galu kaba sa wa lu ai ni rai wa na re majaw, dai ni na ten hta myutsaw hpu nau wa a daw dan shadik shatup sa wa ai gaw myusha a matu tsaw htum ai awngdang lam rai sai ngu nna hkam la n ngai law.
Pyilan
13 July 2011
MATSING:- Myen asuya tsun ai hta shanhte gaw mungdan simsa na hpe ra sharawng ai. Raitimung KIO shawng gasat wa ai majaw kaning nchyum nna gasat nga ai lam mungkan kaw ndau nga ma ai.Dai majaw maigan masha ni chye lu na matu hpu nau kadai raitimung, laika man 1-3 hpe English hku gale nna manu ai hku jawm shabra ya na matu lajin dat ai.


text:
KIO/KIA a kani pat jasan masing n’tsa Chyahkrai ma a ningmu
- In Ningmu
- Last Updated on 18 October 2010
- By Chyahkrai Ma
- Hits: 2586
Wunpawng mungdan shanglawt hpung KIO/KIA kawn lang hte lang pat hkum jasan lai wa sai kani nanghpam lusha gaw masha hpe akyu n jaw manghkang shalaw jaw ai hpyen kaba hpe ngai garai n dum hprang ai aten ni hta mung pat hkum jasan ai lam galaw lai wa na sai. Raitim grau nna, dai ni du hkra nye a masin salum hta shingran pra pra myit dum taw nga ai gaw, ya Wunpawng Mungdan Shanglawt Hpung KIO/KIA a C.S (Chief of Staff) magam lit hta gunhpai nga ai Du kaba Gunhtang Gam Shawng gaw, Dingdung Ginwang Ginjaw Dap Kaba (1) a OBC (Order of Brigade Commander) magam lit hta gunhpai nga ai ten, anhte dingdung ginwang de kani gawt ai lam kaba galaw lai wa saga ai.
Ngai dai ten Ja Htu Yang Lapran Tsang Jawng kaw tsang 6 lung nga ai ten re, anhte a jawng hpe lani mi pat nna, hpyendap de na hpyendu hpyenla ni magam dap hte makan dap shagu na uphkang salang ni, mungchying shawa ni yawng alum ala sa du nna, kani ninghkap n’gun madun ai zuphpawng kaba hpe galaw lai wa saga ai. Dai shani kawn tsepkawp anhte a dingdung ginwang de kani n nga mat sai. Grau nna, mau ra ai gaw, anhte a kaji kawa ni shaning 30, 40 ning lusha lai wa sai ni mung Wunpawng mungdan shanglawt asuya a pat hkum masing hta kadai mung n lu tawt lai sai hte matse labye kani hpyen wa mung shara she shamat hprawng makoi mat wa sai rai nga ai.
Dai aten kawn Wunpawng mungdan shanglawt rawt malan hpung ni uphkang ai shara shagu hta kani namhpam lusha ni tsepkawp mat mat lai wa yu sai re. Shaning ladaw sanit matsat ning daram tsa hta lai nna, hpa nanghpam lusha mung n nga hkra shalawt da ai shara ni byin lai wa sai. Raitim shalawt da ai shara n kau mi hta galoi aten kawn nanghpam lusha bai chyam bra wa ai hpe laika ka ai wa kawn hkrak n lu chye ai raitim anhte dingdung ginwang dap kaba (1) shara de gaw, Mali Hka mayan hta ja htu lawk, company ni hte Miwa mungdan na Miwa amyusha arang madu ni anhte Wunpawng buga Dingdung Ginwang de hpun hkran hpaw shaw hpaga bungli shang wa ai ten kawn lai sai ten na hta grau nna, galang ta ru bun dat ai, hka hpun tung du ai zawn kani chyang/hpraw hte myit rawt yama tsi tawng ni gaw hpring chyat bai rai mat wa ai gaw dai ni du hkra rai nga sai.
Laika ka ai wa kawn Wunpawng Mungdan Shanglawt Hpung gaw, Kani pat jasan ai lam hta tang tsepkawp tang n du ai hpe lawu na masa lam ni hte maren mu mada lu ai.
1. Wunpawng mungdan shanglawt rawt malan hpung a kani pat jasan masing gaw yu a nai htu sha ai ladat hte grai bung ai.
Hpa majaw nga yang, nam na yu ni mung, shanhte ga ashap nna, loi mi htu lu yang loi mi sha dai hku sha yu gaw nai htu sha chye ai re. Wunpawng Mungdan Shanglawt Hpung mung dai hte maren nanghpam lusha hpe ritkawp tara grai shaja nna pat jasan ai, nkau hpe sat kau ai madang kaw du hkra galaw sai, kaja wa ritkawp tara ja sam ai ngu yang gaw, shanhte nan bai ritkawp n hkan nang wa ai, kaja nga yang ritkawp hte galoi mung ahkyak la ra ai lam hpe mu mada ai raitim shanglawt rawt malan hpung ni gaw shanhte galaw da ai ritkawp hpe jasi bai shatai kau ai dat masai.
2. Wunpawng Mungdan Shanglawt rawt malan hpung hta ta tut myu hte mungdan a matu shakut shaja nga ai hkungga kamhpa grin ai myutsaw mungtsaw share shagan ni nan mung ndai kani chyang/kani hpraw hpe grai tsawra ai ni lawm ai lam hpe mu mada lu ai. Hpa majaw nga yang, ngai nye a dai daw buga Dingdung Ginwang dap kaba (1) ginra Mali Hka mayan hta ja htu bungli madu galaw nga ai, Miwa lauban ni hkan myutsaw share shagan hpyenla ni hpe nan shanhte a lahta tsang du salang ni gaw kani sa hpyi shangun ai lam hpe laika ka wa kawn tup hkrak sagawn chye lu nga ai. Dai majaw myutsaw share shagan hpyenma ni mung dai zawn du salang ni lusha ai hpe kasi la nna, hpang jahtum sama ai majaw kani ya tai mat sai, dai hpe yu yang, ahkyak ai salang ni nan kasi n tai taw ai hpe mu mada lu ai. Nam si hpun n kaja ai hta asi kaja si pru lu na gaw, tsepkawp n mai byin ai.
3. Magam gun du salang ni hte magam gun jan ni nan kani hpe dut shabra jaw ai lam mu lu ai, Mali Hka mayan shara nkau mi hte kaga shalawt da ai shara ni hta lawu tsang salang ni kani dut shalai lusha ai ni hpe rim na matu hkyen tim, rim zing n mai hkra seng ang ai uphkang salang ni kawn shanhte a lahta tsang salang ni hpe hkrit tsang ra ai majaw n chye masu yu shalai, taw ra ai lam hpe mu lu ai. Ndai zawn re ai lam hpe gaw “corruption” byin ai ngu tsun ma ai. Corruption law law byin ai mungdan amyusha ni galoi mung tengman ai lam hpe n lu shapraw ai sha n’ga myit masa tsaw ai civilized byin ai amyu galoi n tai lu ai hpe laika ka ai wa kawn sawk sagawn chye lu ai.
4. Shanglawt rawt malan asuya salang nkau mi mala la shagri kaji, nau hkrit agam ai hte masha madang loi mi tsaw ai ni hpe yu kaba htang kaba nna, gwi gwi bungli n galaw ai hpe mu lu ai. Ga shadawn; Miwa bungli madu ni hte kaga tara maigan amyusha bungli madu ni shalawt da ai shara ni hta kani nanghpam lusha ai, dan ai hpe hkrak chye tim gwi gwi n je yang gwi ai, lam hpe mu lu ai. Ndai zawn byin ai lam gaw, shanhte hpe htang kaba ai sha n ga mayun kumhpa ni jaw da hkrum ai majaw, mung rai nga ai.
GA HPUNG DIM:
Lahta na mabyin masa lam hpe yu dat yang, Wunpawng Mungdan Shanglawt Hpung (KIO/KIA) gaw kaja nan pat jasan ai lam galaw yang n law dik tinang a uphkang ginra shalawt da ai shara ni hta tsepkawp san mat hkra mai galaw ai hpung ni rai nga ai. Lai sai ten na masa hku yu ga nga yang, grai awngdang ai hpe mu lu ai. Dai daram asak kaba sai ni du hkra hkum galaw hkumsha nga yang yawng kabai kau sai. Dai ni ndai zawn mai byin byin da masa kata hta shalawt da ai shara hta sha pyi hpa majaw n galaw ai, hpa majaw n chye masu su nna, yu shalai taw nga ai, hpa majaw magam gun salang ni nan dai daram mungmasha shawa nkau mi hpe tsaw dik madang je yang ai hta sat kau ai kaw du lai wa sai, bai nna, asak kaba sai matsan mayan ji dwi dingla ni du hkra shanhte tsi hku na lusha ai madu jan ni hta pyi grau tsawra ai kani chyang hpe kabai kau lai wa ai. Rai yang dai ni hpa majaw shalawt da ai shara hkan sha pyi chye ninglen hka yawng yawng ai zawn yu shalai taw nga ai. Hpa majaw matut manoi tara n shaja taw nga ai. Ndai zawn galaw ai lam gaw, tinang Wunpawng myusha ni a man hta mung, Karai Kasang a man hta mung amyusha langai a matu shawng kaw gwi gwi magrau grang hku nna, tsap ya nga ai uhpung re ngu hkamla na yak nga ai.
Dai majaw Wunpawng Mungdan Shanglawt Hpung (KIO/KIA) hpe n-gun jaw mayu ai, tsaw mung tsawra ai, anhte Jinghpaw Wunpawng sha yawng a matu gawng malai tai nna, mungmasa lam, sut masa lam, hkam kaja lam, hpaji machye machyang lam ni hta shawng kaw tsap nna, woi nga ai uhpung re hpe ngai n lu nyet kau ai. Rai yang, anhte Jinghpaw Wunpawng sha ni hpe Myen hpyen wa hta grau nna, dingbai dingna jaw nga ai ndai kani chyang/hpraw nanghpam lusha hpe tengman ai maga tsap nna, myiman n lata amyu n ginhka ai gasat kau yang, tsepkawp mai dang na re hpe ngai gaw ga lahtum n shut kam ai.
Dai ni anhte Wunpawng sha ni gaw, lam amyu myu hku nna, dip sha roi sha hkrum ai ni rai ga ai. Myen hpyen wa mung, kani nanghpam hte amyu htum mat hkra katsi majan hku anhte hpe shamyit taw nga dingyang re. Ndai aten hta anhte kamhpa ging ai, Wunpawng Mungdan Shanglawt Hpung gaw tinang a amyusha ni hpe sut masa lam, hpaji lam, hkam kaja lam hte kaga machye machyang lam ni hta awareness galaw na matu grai ahkyak nga ten rai mali ai. Tinang amyusha shada da galoi mung dip sha hkat ai dang sha hkat ai lam hpe tsepkawp koi gam nna, nanghpam lusha hpe matut n di, yu a nai htu sha ladat hku n re ai sha, tut nawng dinggrin pat jasan ai rai yang, Wunpawng sha ni manu dan zet tsang chye chyang ai myu ni tai wa na hpe kam ai.
Ndai Wunpawng Mungdan Shanglawt Hpung kawn 5th October hte shapraw dat ai kani nanghpam lusha pat jasan masing ndau laika hpe lu hti ai majaw laika ka ai wa gaw grai n-gun lu ai, raitim moi na ladat zawn sha bai galaw na rai yang, gaw hpa lachyum n pru ai, kani yi hkyen, kau ya ai, kani hpe rim kau ya ai, moi de hka hku ga hte kaga shara ni hta Wunpawng sha ni kaji kajaw jum shanhte labu palawng mari hpun na matu galaw da ai kani yi ni hpe jahten kau ya ai gaw anhte Wunpawng sha ni a sut masa hpe dingyawm ya ai hte sha bung na re ngu mu ai.
Hpa majaw nga yang, KIO/KIA a kani pat jasan masing gaw, Jinghpaw ga malai “chyahkyi sau sau ai” nga ai hte sha bung na re, kaja wa nan galaw jang gaw, atsawm hkrak galaw jang tang du na, dai n rai yang gaw galaw malu galaw ajak ai hte sha bung mat na re, bai nna, madung kani hpe jasan kau ra na tinang KIO/KIA uhpung hta mung ahkyak na re. Ga shadawn-- Tsawra myit n nga ai tara hkaw sara wa tsawra myit hte seng nna, mungga htawn shalai yang gaw, shi nan mung tsun n-gun n nga na hte madat la ai ni mung tang du hkra dai sara wa a mungga hpe n kam madat na re. Dai majaw tinang shawng hkyen lajang na gaw ahkyak madung re ngu laika ka wa kawn ningmu hpe ndai daram mi tang madun dat n’ngai law...